ഹെല്ത്ത് ഇന്ഷുറന്സ്: സമഗ്ര ആരോഗ്യ പരിരക്ഷ ഉറപ്പുനല്കും ഡോ. യൂസുഫ് അല് മസ്ലമാനി ദോഹ: താമസക്കാര്ക്കും സന്ദര്ശകര്ക്കും ആരോഗ്യ ഇന്ഷുറന്സ് നിര്ബന്ധമാക്കിയത് സമഗ്ര ആരോഗ്യ പരിരക്ഷ ഉറപ്പുവരുത്തുമെന്ന് ഹമദ് ജനറല് ആശുപത്രി മെഡിക്കല് ഡയറക്ടര് ഡോ. യൂസുഫ് അല് മസ്ലമാനി. ആരോഗ്യ ചികിത്സ സേവനങ്ങളുമായി ബന്ധപ്പെട്ട 2021ലെ 22ാം നമ്ബര് നിയമം അടിസ്ഥാനമാക്കിയാണ് സന്ദര്ശകരുള്പ്പെടെ എല്ലാ പ്രവാസികള്ക്കും നിര്ബന്ധിത ആരോഗ്യ ഇന്ഷുറന്സ് നടപ്പാക്കിയത്.ഇതുവഴി ൈപ്രമറി ഹെല്ത്ത് കെയര് കോര്പറേഷന് ഹെല്ത്ത് സെന്ററുകളിലുള്പ്പെടെ മികച്ച ചികിത്സ ഉറപ്പുവരുത്തുമെന്നും അനിവാര്യമെങ്കില് സ്പെഷലൈസ്ഡ് മെഡിക്കല് സേവനവും ലഭിക്കുമെന്നും ഖത്തര് ടി.വിക്കു നല്കിയ അഭിമുഖത്തില് ഡോ. അല് മസ്ലമാനി പറഞ്ഞു. ആരോഗ്യ ഇന്ഷുറന്സ് ഇല്ലാതെ തന്നെ സ്വദേശികള്ക്ക് രാജ്യത്തെ എല്ലാ ആരോഗ്യ കേന്ദ്രങ്ങളിലും ചികിത്സ ലഭ്യമാകുമെന്നും അത് ഭരണകൂട ഉത്തരവാദിത്തമാണെന്നും അദ്ദേഹം വ്യക്തമാക്കി. എല്ലാ പ്രവാസികള്ക്കും അടിസ്ഥാന ആരോഗ്യ ഇന്ഷുറന്സ് ഉറപ്പാക്കുന്നതാണ്. നിയമം ഗെസറ്റ് വിജ്ഞാപനം നടത്തി, ആറ് മാസത്തിനുശേഷം പ്രാബല്യത്തില് വരുമെന്ന് പൊതുജനാരോഗ്യ മന്ത്രാലയം ഉപദേഷ്ടാവ് ഖാലിദ് അല് മുഗൈസിബ് പറഞ്ഞു. തൊഴിലാളികള്ക്കും ജീവനക്കാര്ക്കും തൊഴിലുടമ വഴിയും കുടുംബാംഗങ്ങള്ക്ക് കുടുംബനാഥന് വഴിയുമാണ് ഇന്ഷുറന്സ് ലഭിക്കുക. രാജ്യത്തെ ആരോഗ്യ മേഖലയുടെ വികാസത്തിന് പുതിയ നിയമം വഴിയൊരുക്കുമെന്ന് പൊതുജനാരോഗ്യ മന്ത്രാലയം കഴിഞ്ഞ ദിവസം വ്യക്തമാക്കിയിരുന്നു. എല്ലാവര്ക്കും വ്യക്തിഗത ഇന്ഷുറന്സ് ഉറപ്പാവുന്നതോടെ, പൊതുമേഖല ആരോഗ്യ കേന്ദ്രങ്ങള്പോലെ സ്വകാര്യ ആരോഗ്യ കേന്ദ്രങ്ങളെയും വിദഗ്ധ ചികിത്സകള്ക്കായി തേടാവുന്നതാണ്.